b'\n_START_ARTICLE_\nDen milit\xc3\xa6re unders\xc3\xb8kelseskommisjon av 1946\n_START_PARAGRAPH_\nDen milit\xc3\xa6re unders\xc3\xb8kelseskommisjon av 1946  var en regjeringsnedsatt kommisjon som ble opprettet i kongelig resolusjon av 25. januar 1946. Kommisjonen hadde som oppgave \xc3\xa5 unders\xc3\xb8ke de milit\xc3\xa6re myndigheters forhold f\xc3\xb8r og under det tyske angrepet p\xc3\xa5 Norge 9. april 1940. Kommisjonen kom i tillegg til Unders\xc3\xb8kelseskommisjonen av 1945 som n\xc3\xa5r det gjaldt Forsvaret bare unders\xc3\xb8kte de \xc3\xb8verste milit\xc3\xa6re lederes forhold. Kommisjonen var ogs\xc3\xa5 r\xc3\xa5dgivende organ overfor den milit\xc3\xa6re p\xc3\xa5talemyndighet vedr\xc3\xb8rende eventuell tiltale mot offiserer for disposisjoner som var gjort. Kommisjonen avga sin rapport i mai 1950. Rapporten ble offentliggjort i 1978, og i 1979 ble den utgitt i serien Norges offentlige utredninger som NOU 1979:47 med forord av historikeren Olav Riste.'